ОТЧЕТ
ЗА ДЕЙНОСТТА НА ОБЩИНСКАТА МРЕЖА ЗА 
ЕНЕРГИЙНА ЕФЕКТИВНОСТ “EКОEНЕРГИЯ”
за периода април 2000 - април 2001 г. 

Отчетът за дейността на мрежата за 2000 г. обхваща периода между двете конференции - от м. април 2000 г. до м. април 2001 г. Основа на отчета са дългосрочната програма за дейността на ОМЕЕ за периода 1997-2002 г., планът за 2000 г., както и Решенията и Декларацията, приети от Втората годишна конференция. Осъществените дейности са подчинени на поставените основни цели за отчетния период от функционирането на мрежата:

ПРИЛАГАНЕ НА ПОЛИТИКА ЗА ЕНЕРГИЙНА ЕФЕКТИВНОСТ В ОБЩИНИТЕ
Задача 1.1.

Изграждане на информационна база от данни по енергийна ефективност за нуждите на общините

База данни за енергийно планиране и управление
През 1998 г. беше създадена информационна база от данни за енергопотреблението в общините членки на ОМЕЕ въз основа на съществуващи тримесечни справки за фактическите разходи на горива и енергия по общински сектори в натурално изражение, приложени в отчетите на общинските бюджети. Натрупването на информация в тази база продължава, въпреки констатираните значителни грешки на данните, получавани от някои общини. До настоящия момент в информационната база са въведени данни по тримесечия за енергопотреблението през последните четири години.

За да се създаде надеждна информационна основа на общинските програми за енергийна ефективност, през 1999 г. започна изграждането на друга база данни, която отразява консумацията на енергия по отделни общински обекти. Системата агрегира постепенно информацията по нива: обект, целева група, сектор и община. През 2000 г. бе разработен специален софтуерен продукт, който съвместява натрупването на информация с извеждането на множество специализирани справки и графични анализи. Така информационната система придоби ново качество. Новият продукт бе инсталиран в 27 общински бюра за енергийна ефективност. Десет общини вече са приключили с въвеждането на първичната информация за обектите (Белоградчик, Габрово, Горна Оряховица, Добрич, Карлово, Казанлък, Омуртаг, Плевен, Стара Загора, Ямбол), в процес на въвеждане е информацията в останалите 17 общини. Общинските отговорници работят активно за събирането на информацията. ЕнЕфект помогна на общините, на чиято територия има най-много обекти.

Информационна база данни за завършени и текущи проекти за енергийна ефективност в общините от мрежата
През 2000 г. Секретариатът на ОМЕЕ актуализира информацията за завършени и текущи проекти за енергийна ефективност в общините от мрежата. Налице е информация от 21 общини, включваща 56 проекта. Целта на тази информационна база е да се увеличи възможността за обмяна на опит между общините.

Констатирано бе, че предоставената информация за проектите в повечето случаи е непълна. Една от причините е, че много от енергийноефективните реконструкции се изпълняват частично, без проекти и без всички необходими технико-икономически изчисления. Установи се също, че няма приемственост между напуснали и нови служители и не се съхранява информация за изготвени или реализиране проекти. 

Практиката досега показа, че информационната бланка, която се попълва с данни за проектите, се налага да бъде доразвита и усъвършенствана. Задачата е текуща и ще продължи събирането на информация от всички общини, но е необходимо да се търсят начини за пълноценното й използване за нуждите на общините от мрежата. 

Справочна информация за общините от мрежата
Актуализирана бе структурата на справочната информация за общините от мрежата (паспорти на общините). Включен бе нов раздел “Енергийна ефективност”. Допълнена бе по-детайлна информация за предприятия и фирми за производство и разпределение на енергия и за общинските обекти. На основата на новите общински стратегии бяха актуализирани приоритетите за развитие. Поддържането на актуалността на паспортите е текуща задача за Секретариата и общинските отговорници.

Справочна система на информационни източници
за енергийна ефективност
Продължава поддържането на справочна система на информационни източници за енергийна ефективност с възможност за тематично търсене на информация. Базата данни на функциониращата в ЕнЕфект Информационно-търсеща система "Публикации за енергийна ефективност" съдържа 4200 записа на информационни документи, които се намират в библиотеката на Центъра. От тях 3000 бр. са на английски език, 1000 бр. - на български и останалите са на руски, френски, немски и други езици. Информационните материали са обединени в 5 тематични групи, които от своя страна се подразделят на 26 предметни области.

База данни на Алианса за икономия на енергия (АИЕ) - САЩ
През отчетния период ЕнЕфект участва в набирането на информация, свързана със създаването на международна база в частта и за България. Базата данни се разработи и поддържа (включително и със страница в Интернет) от най-голямата американска неправителствена организация АИЕ и съдържа информация за стопански и нестопански организации, както и за експерти, работещи в областта на енергийната ефективност от страните в Централна и Източна Европа. ЕнЕфект ще продължи да актуализира информацията за базата и през следващите години.

Задача 1.2.

Специализирано обучение на общински ръководители
и специалисти

Първи учебен курс
Обучението на общински експерти по специфичните проблеми на енергийната ефективност бе една от основните дейности на Общинската мрежа за енергийна ефективност през изминалата 2000 г. Проведе се първият учебен курс за 7 общини от мрежата (Габрово, Горна Оряховица, Казанлък, Карлово, Плевен, Русе, Стара Загора). Курсът се състоеше от 4 семинара, провеждани в различни общини. Откриването на курса бе направено на 10 май 2000 г. в община Русе. Вторият семинар се проведе в Габрово от 28-30 юни 2000 г. Домакин на третия семинар от 18-20 септември стана община Казанлък. Заключителният семинар през октомври се проведе в Стара Загора.

В обучението участваха 23-ма общински експерти: инженери и икономисти. В резултат на теоретичното и практическото обучение и подготовката на домашни работи във времето между сесиите, екипите трябваше да разработят Общинска програма за енергийна ефективност и бизнес план за осъществяване на проект за енергийна ефективност в определен общински обект.

Всички общини разработиха бизнес планове на добро ниво. Казанлък, Карлово, Плевен и Стара Загора представиха проекти за училищни сгради, Габрово - за административната сграда на общината, Горна Оряховица - за общинската болница, Русе - за системата за улично осветление в централната градска част.

Не бяха равностойни резултатите при разработването на Общинските програми за енергийна ефективност. Доказа се, че предварителното създаване на информационната база за енергопотреблението и състоянието на общинските обекти е съществена предпоставка за подготвянето на програмите. Общините, които събраха навреме достатъчно информация, успяха да разработят програми за енергийна ефективност (Габрово, Горна Оряховица, Стара Загора, Плевен). Някои от общините обаче поради липса на информация бяха принудени да работят по-схематично и не можаха да представят цялостни програми.

На четвъртия, заключителен семинар, който се проведе в Стара Загора, бяха поканени да присъстват кметовете на всички участващи общини. На всички успешно завършили курсисти бяха връчени професионални сертификати от Дафина Герчева, Съветник по устойчиво развитие към Програмата на ООН за развитие, Тронд Далсвеен, водещ международен консултант, д-р Евгени Желев, кмет на Стара Загора, и Никола Колев, кмет на Горна Оряховица. Отличилите се участници в курса бяха наградени.

Тронд Далсвеен от консултантска агенция ENSI, Норвегия, съветваше лекторите във връзка с преподавания материал, методиката на обучението и организацията на учебния процес. След завършването на курса беше организирано задълбочено обсъждане на програмата, учебните материали, преподаването и участието на специалистите от общините. Беше взето решение да се направят някои промени в учебните материали и начина на провеждане на семинарите, като се вземат под внимание мненията и бележките на участниците, изразени в анкетата, проведена на последния семинар.

Втори учебен курс
Завършена е подготовка на втория курс за обучение на общински специалисти от 8 общини от мрежата (Бургас, Варна, Добрич-град, Котел, Омуртаг, Разград, Сливен, Ямбол). Той ще започне през април и се предвижда да приключи до м. септември 2001 г. Известно закъснение спрямо предварителния график се наложи поради необходимостта да се преработят някои от учебните материали, което изискваше повече време. Повечето от общините от тази група вече определиха своите представители и започна подготвителната работа с тях.

Семинари по общинско енергийно планиране за ръководителите
на общините
Обучението на общинските експерти бе съчетано с два семинара по общинско енергийно планиране за ръководителите на общините. Първият семинар беше проведен на 10 май 2000 г. в Русе, непосредствено преди започване на първия учебен курс. Водещата лекция за енергийното планиране и управление в българските общини беше изнесена от арх. Генчев, изпълнителен директор на ЕнЕфект. Основната цел беше да се запознаят кметовете и участниците в курса с основните проблеми и приоритети в работата на общините за провеждане на политика за пестене на енергия.

През м. октомври 2000 г. в Стара Загора бе проведен вторият семинар във връзка с приключване на курса за обучение на общински служители. Резултатите от обучението бяха представени от водещите консултанти Тронд Далсвен за модула “Енергийно обследване и бизнес планиране” и арх. Здравко Генчев за “Общинско енергийно планиране”. Семинарът включваше и представяне на конкретни проекти, разработени по време на обучението. Участваха кметове и други представители от общините Габрово, Русе, Стара Загора, Плевен, Казанлък, Карлово и Горна Оряховица, обучаваните курсисти и преподавателите.

Семинари по промените в климата
Под егидата на Американската агенция за международно развитие (ААМР) и Министерството на околната среда и водите (МОСВ) на 21 юни 2000 г. в София се проведе семинар на тема “Промените в климата и развитието”, към който бе проявен голям интерес. В него участваха общо 47 български специалисти от 35 организации, сред които Народното събрание, министерства и държавни агенции, общини и сдружения, научни институти, фирми и асоциации, международни организации. Присъстваха представители на 5 общини от мрежата: Плевен, Горна Оряховица, Карлово, Габрово, Пазарджик. На българските участници беше издаден сертификат от името на организаторите.

В периода 12-16 февруари 2001 г. в град Сибиу, Румъния, се проведе семинар на тема “Ролята на местните власти за смекчаване на промените на климата”. Семинарът бе част от регионална програма за България, Румъния и Македония, финансирана от ААМР. Програмата поставя акцент върху изграждането на местен кадрови потенциал в областта на техническите, икономически, политически и ръководни аспекти на управлението по проблемите на изменението на климата. Организатор на семинара от българска страна беше ЕнЕфект. В семинара участваха по двама представители от 3 общини от ОМЕЕ: град Добрич, Разград и Перник. Бяха включени и представители на Асоциацията на Дунавските общини, Националния доверителен Екофонд, Министерството на околната среда и водите, както и от общини и сродни институции от Македония и Румъния.

Освен общата стратегия по проблемите на изменението на климата, водеща тема беше разработването на общински план за действие по проблемите на изменението на климата. Очертани бяха 5-те стъпки към общинските действия на планиране по проблемите на изменение на климата: Инвентаризация и прогнозиране на емисиите; Стойностна цел за намаление на емисиите; Общински план за действие; Реализация; Мониторинг и отчитане. Този курс дава възможност на ръководните кадри от местните органи на властта да разберат начините, по които практиката и решенията на инвестиционната дейност могат да се отразят на хода на глобалното изменение на климата.

Регионални семинари по общинско енергийно планиране в български общини
Под егидата на Националното движение “Екогласност” в рамките на проект, финансиран от Регионалния екологичен център за Централна и Източна Европа, бяха организирани серия от семинари по енергийна ефективност в различни областни центрове на страната. ЕнЕфект представи на тези семинари лекции по темите “Общинско енергийно планиране”, “Възможности за финансиране на проекти за енергийна ефективност в българските общини” и “Общински проекти за енергийна ефективност в уличното осветление и в сградите”. През отчетния период бяха проведени семинари в Пловдив, Сливен и Русе.

Задача 1.3:

Въвеждане на общинска политика за енергийна ефективност

Модел на общинска програма за енергийна ефективност
Една от главните задачи на Общинската мрежа за енергийна ефективност е да създава условия за въвеждането и утвърждаването на енергийното планиране в практиката на българските общини.

През 1999 г. бе направен първият проект на модел за общинска програма за енергийна ефективност. За целта бе използван опитът на общини в Европейския съюз, както и специфичният опит на Холандия, САЩ и Германия. Бяха проучени много материали, използвана бе и помощта на консултанти от някои от тези страни. Като най-подходящ за настоящите български условия, възприет бе използваният в Холандия методически подход според целевите групи, който определя приоритетите на основата на проучване на потенциала за икономия на енергия по групи от крайни потребители със сравним модел на консумация на енергия. Този подход е интегрален, защото се допълва с координираното използване на три вида мерки: технически, организационни и поведенчески. Успоредно с работата по модела се изработиха и две пилотни общински програми за енергийна ефективност за общините Габрово и Стара Загора (1999-2000). 

Опитът от прилагане на модела в пилотните общини показа необходимост от неговото усъвършенстване и по-добра адаптация към условията в българските общини. Това бе направено при разработването на материалите за обучение по общинско енергийно планиране. Работата по тази задача продължава и през следващия период. 

Проекти за общинска енергийна програма и планове за действие
за 7 общини
По време на първия курс за обучение до края на м. ноември 2000 г. бяха разработени проекти за общински програми и планове за действие за 7 български общини: Габрово, Стара Загора, Горна Оряховица, Казанлък, Карлово, Плевен, Русе. Работата показа, че е необходима сериозна подготвителна работа.

По време на обучението бяха изработените общински програми за енергийна ефективност с различна степен на готовност. Повечето програми не успяха да завършат с конкретен план за действие и се нуждаят от сериозно допълнение преди да бъдат внесени за одобрение от общинския съвет. До този момент най-голяма степен на готовност имат програмите на общините Горна Оряховица и Габрово. 

Както моделът, така и пилотните програми подлежат на доработване и допълнително обсъждане, след което Секретариатът на мрежата ще разпространи информация за тях сред всички общини членки на ОМЕЕ. 

ОБОБЩЕНА ОЦЕНКА НА ДЕЙНОСТИТЕ ЗА ПОСТИГАНЕ НА ЦЕЛ 1: 
Информационната система за енергийна ефективност в общините от ОМЕЕ е разработена и продължава постепенното изграждане на нейната база данни, което ще позволи пълноценното й използване като основа за разработване на общинска политика за енергийна ефективност. Необходимо е да се създаде добра организация за събирането на информацията по обекти, както и да се окаже съдействие на общинските отговорници при поддържането на информацията. Нужно е да се намерят подходящи форми за използване на анализираната информация от ръководните органи на общините.

Провеждането на първия курс за обучение е успешно. Доказа се необходимостта от такова обучение, както и съответствието на учебната програма с потребностите и интересите на общините. За да се постигнат целите на програмата за обучение, е необходимо участниците в нея да получат съдействие от общинското ръководство за пълноценно участие в курса и подкрепа при разработването на избраните проекти. 

Разработеният модел на общинска програма за енергийна ефективност и на план за действие е необходима предпоставка за започване на процеса на общинско енергийно планиране. Седем общини от ОМЕЕ направиха своите първи опити за разработване на общински програми за енергийна ефективност. Необходимо е активното участие на общините за усъвършенстване на модела и широко обсъждане за неговото утвърждаване. 

НАМАЛЯВАНЕ НА РАЗХОДИТЕ ЗА ЕНЕРГИЯ В ОБЩИНСКИТЕ БЮДЖЕТИ
Задача 2.1.

Идентифициране и разработване на проекти за енергийна ефективност в общински обекти

Техническа помощ за идентифициране и разработване на нови проекти за енергийна ефективност в общински обекти
Основен проблем пред общините при осъществяването на проекти за енергийна ефективност е финансирането. При съществуващия бюджетен дефицит в почти всички общини и при почти изчезналите грантове, които идваха по линия на различни международни програми, вземането на заеми е една от малкото реални възможности. Но за осъществяването на тази възможност банките изискват обезпечение по кредита, което обикновено варира между 200 и 300% върху обема на главницата. Една възможност за частично решаване на този проблем е механизмът за гарантиране на кредити DCA (Development Credit Authority), който се реализира в България със съдействието на ААМР. Този механизъм предоставя 50% безвъзмездна гаранция по заеми, взети за енергийна ефективност от Обединена българска банка (ОББ), която засега единствена от българските банки удовлетвори изискванията за ползване на механизма.

Гореописаният механизъм предизвика интереса на редица общини и през миналата година две от тях - Перник и Пазарджик започнаха реална работа по неговото прилагане. В Перник с помощта на ЕнЕфект бяха извършени енергийни обследвания в системата за улично осветление и в редица общински сгради - училища, детски градини, спортни зали, читалища. На база на резултатите от тях бе оформен проект за енергийна ефективност, включващ уличното осветление на града, 4 училища и 4 детски градини. За финансирането на този проект фирма Elektrotec Concepts Inc. и ЕнЕфект разработиха Бизнес план , който бе одобрен от ОББ. С помощта на отпуснатия кредит и със собствени средства на общината след проведени търгове бе осигурено оборудване и в момента се реализират набелязаните в проекта мерки. Поради много добрите показатели на проекта Бизнес планът предвижда общината да погаси задълженията си към ОББ само от икономиите до края на мандата на настоящото общинско ръководство.

В Пазарджик бе реализирана същата схема, като проектът започна по-късно. И там мерките са адресирани към уличното осветление, училища и детски градини. Миналата седмица бе проведен търгът за доставка на оборудване за системата за улично осветление.

В изпълнение на решенията на Втората годишна конференция и приетата Декларация Секретариатът на мрежата организира събирането на информация и подготви списък на обекти от общините, които да бъдат включени в Националната програма за енергийна ефективност за 2001 година и целево подпомогнати от държавния бюджет. Получиха се предложения за 51 обекта от 17 общини. Обобщеното предложение беше изпратено на Държавната агенция за енергийна ефективност.

По време на специализираното обучение на служители от общините, с помощта на ЕнЕфект участниците извършват енергийно обследване на избрания обект, определят подходящи енергоспестяващи мерки и подготвят бизнес план, с който общините могат да кандидатстват за финансиране. През отчетния период, преди първия учебен курс, бяха идентифицирани седем проекта за енергийна ефективност в общински обекти.
На община Казанлък бе оказано съдействие при кандидатстването за безвъзмездна помощ за проекти по програма на Японското правителство за подпомагане на местните власти. Осигурена бе информация и бе оказана допълнителна помощ за представяне на проекта “Енергийноефективна реконструкция на училище Антим I” в Казанлък.

Община Горна Оряховица бе подпомогната от ЕнЕфект за разработване на проектно предложение при кандидатстване по програма “ЕкоЛинкс” на ААМР, както и за намиране на американски партньор, в резултат на което тя спечели финансиране от програма “ЕкоЛинкс”. През отчетния период бяха извършени енергийно обследване, предпроектни проучвания и бе разработен бизнес план за енергийноефективна реконструкция на общинската болница “Св.Иван Рилски” в града. Към така подготвените проект и бизнес план вече има официален интерес от две български банки.

Задача 2.2.

Създаване на предпоставки за финансиране на дейности
за енергийна ефективност

Модел на съвременно средство за бизнес комуникация между
инвеститори и клиенти по проекти за енергийна ефективност
чрез Интернет
В края на 1999 г. започна разработването на средство за бизнес комуникация чрез Интернет между общини и организации от Югоизточна Европа, финансиращи институции и банки, международни и национални програми, подкрепящи страните в преход.

Беше разработен интернет сайт Win-Win Business, финансиран от Департамента по енергетика на САЩ чрез института Бател, който впоследствие беше включен в сайта на инициативата “Регионална мрежа за ефективно използване на енергийните и водните ресурси”. В сайта засега участват с проекти за енергийна ефективност в различни сектори Албания, България, Македония, Румъния и Хърватия. Всяка от страните е представена с подготвен от нея профил с основни географски, демографски и икономически данни. Бяха разработени матрици за представянето на проектите, техните собственици, международните финансови институции - потенциални инвеститори в проекти за енергийна ефективност. Данните за проектите, собствениците на проекти и финансиращите институции за заредени в бази, което улеснява в значителна степен търсенето.

Засега сайтът е само на английски език, но се предвижда възможност да се доработи и на български език. Той е отворен за включване на нови проекти, които търсят подходящо финансиране. Препоръчваме на общините от Общинската мрежа за енергийна ефективност да предложат за представяне в сайта свои проекти, търсещи финансиране, с което биха увеличили шансовете си да ги реализират.

Обзор на чуждестранния опит в прилагането на финансови механизми
за осъществяване на проекти за енергийна ефективност
За нуждите на курс за обучение беше разработен учебен материал, обобщаващ най-често прилаганите механизми и източници за финансиране на проекти за енергийна ефективност, които са достъпни в България. За неговото изготвяне са ползвани литературни източници и опитът на ЕнЕфект при реализирането на демонстрационните проекти.

Анализ на финансовите пречки пред общински проекти за енергийна ефективност и предложение за въвеждане на ефективни механизми за финансирането им в български общини
Проучването обхваща действащата нормативна база и практика на финансиране на проекти за енергийна ефективност. В него са анализирани и оценени настъпилите през текущата година нормативни промени от гледна точка на инвестиционния процес. Посочени са действащите ограничения и са предложени изменения на съответните нормативни актове. Изработени са “Предложения за подобряване на нормативната база на финансирането на проекти за енергийна ефективност в общините” (август 2000 г.).

Инвестициите в енергийна ефективност трябва да станат елемент от инвестиционните програми на общините. Всяка подмяна и развитие на общинската инфраструктура следва да бъде извършена след задължителна оценка за постигната енергийна ефективност. Създаването на национален и общински фондове за енергийна ефективност ще допринесе за развитие на дейността в страната. Предложени са източници за формиране на приходи за фондовете.

Повишените фискални правомощия на общините трябва да кореспондират с цялостната система на фиска в страната и да не водят до увеличаване на данъчната тежест. Държавата трябва да преотстъпи част от своите данъчни права на общините. Сполучлив пример в тази насока е преотстъпването на права на общините за налагане на общински данък върху добавената стойност. Тази данъчна практика се използва сполучливо в САЩ и е съществен източник на приходи за общинските бюджети.

Резултатите от проучването са докладвани на поредица от семинари пред широк кръг представители на общини. Критичните бележки и препоръките са отразени в него. Задачата е текуща и работата по нея продължава.

Анализ на пречките за прилагане на проекти за енергийна ефективност в уличното осветление и предложения за промени в сегашната практика и нормативна уредба
Проблемите на уличното осветление в общините в България бяха сред главните теми, обсъждани на Втората годишна конференция на ОМЕЕ и на работна закуска “Общинска собственост и общински проекти за енергийна ефективност” на 04.05. 2000 г в хотел “Родина”.

В резултат на изнесените доклади и проведените дискусии на Втората годишна конференция на Общинската мрежа за енергийна ефективност “ЕкоЕнергия” бе взето решение за създаване на работна група по проблемите на уличното осветление в България. Центърът за енергийна ефективност ЕнЕфект, като Секретариат на Общинската мрежа за енергийна ефективност “ЕкоЕнергия”, пое ангажимент да организира работата на групата и да осигури финансирането й по проекта “Стратегия за намаляване емисиите на парникови газове чрез енергийна ефективност. Демонстрационна зона за енергийна ефективност в град Габрово”.

Бяха поканени представители на Националното сдружение на общините в Република България, Министерството на регионалното развитие и благоустройството, Държавната агенция по енергетика и енергийни ресурси, Държавната агенция по енергийна ефективност, Министерството на финансите, Държавната комисия за енергийно регулиране, общини, консултанти. Бяха направени проучвания на:

· собствеността върху системите на уличното осветление и 

· тарифите за заплащане на консумираната електроенергия от системите на уличното осветление. 

Държавната агенция по енергетика и енергийни ресурси е включила във внесения вече в Народното събрание Закон за изменение и допълнение на Закона за енергетиката и енергийната ефективност текстове, които еднозначно определят общините като собственици на улични осветителни уредби (УОУ) и определят срок до 30 юни 2001 г., в който “Електроенергийните предприятия прехвърлят безвъзмездно в собственост на общините мрежите и съоръженията за осветление на открити площи за обществено ползуване”. Така че общинската собственост върху УОУ в близко бъдеще ще е ясно законово регламентирана, макар че датата 30 юни няма да бъде спазена. Поради изтичане на мандата настоящото Народното събрание няма възможност да приеме измененията в енергийния закон. Работната група разгледа и свързаните с прехвърлянето на собствеността проблеми на поддържането на УОУ от общините, като направи съответни предложения.

По отношение на тарифите за заплащане на електрическата енергия за улично осветление в работната група беше разработена формула за изчисления по една тарифа във функция от съществуващото дву- или тритарифно заплащане на електроенергията. Формулата ще бъде предложена за съгласуване и одобрение от Държавната комисия за енергийно регулиране, която е единствената отговорна държавна институция за провеждането на ценовата и тарифната политика в областта на енергетиката.

Информационен пакет по финансиране на общински проекти
за енергийна ефективност (източници и механизми за финансиране)
Разработката представлява информационен пакет, съдържащ условията за предоставяне на финансиране от действащите в България национални и международни програми, фондове и кредитни линии, специализирани в разработване на проекти за енергийна ефективност. В него са включени образци на формулярите за кандидатстване с указания за попълване на необходимата информация. Материалът ”Фондове, програми и организации, финансиращи проекти за енергийна ефективност” е предоставен на общините, участващи в първия курс на обучение на ОМЕЕ. Информационният пакет текущо се допълва и актуализира.

Разпространяване на информация за проекти за енергийна ефективност в общините
Информация за възможностите за инвестиране в проекти за енергийна ефективност в българските общини се разпространява от Секретариата и самите общини чрез публикации, презентации на различни форуми, бизнес срещи. Използват се активно възможностите на Интернет като съвременно средство на комуникация. Създаването на Интернет страница на ОМЕЕ е добра предпоставка за разширяването на тази дейност.

По проекта на Регионалния екологичен център за Централна и Източна Европа “Добри практики за противодействие на климатичните изменения”, в който участват 6 страни, като добри примери бяха представени демонстрационната зона за енергийна ефективност в Габрово, както и инициативите в общините членки на ОМЕЕ. Високо бяха оценени многообразните ползи от инициативите за енергийна ефективност на общинско ниво. Резултатите от проекта ще бъдат широко разпространени чрез публикации, Интернет и регионална конференция.

Семинар ”Договори за енергийна ефективност с гарантиран резултат”
На 5 декември 2000 г. в хотел ”Родина”, София, се проведе семинар, организиран от ЕнЕфект с участието на Центъра за енергийна ефективност в Прага (SEVEn). Присъстваха представители на 8 общини от мрежата - Ботевград, Бургас, Горна Оряховица, Казанлък, Пазарджик, Перник, Русе, Стара Загора, и представители на фирми, работещи в областта на енергийната ефективност. Иржи Земан, зам.- директор на SEVEn, представи чешкия опит в тази област. Коментираха се основните проблеми в областта на финансирането и се стигна до основния извод, че съществува недостиг на добре разработени проекти, които биха могли да бъдат финансирани от търговски капитал.

Очертани бяха бариерите пред финансирането на проекти за енергийна ефективност - продължаващото субсидиране на цените на енергията, недостатъчното развитие на банковия сектор, все още неприключилото преструктуриране на икономиката, както и специфичните бариери - липсата на информация, малките по обем проекти, липсата на опит, недостатъчно добрата подготовка на проектите.

Задача 2.3.

Участие в осъществяването на демонстрационни проекти
с цел да се демонстрират иновационни подходи и решения
В програмата на Общинската мрежа за енергийна ефективност е предвидено да се съдейства за разработването и осъществяването на инвестиционни проекти, които се подпомагат от различни международни програми на GEF/UNDP, USAID, UN/ECE, Холандската програма за сътрудничество, Програмата на Японското правителство за подпомагане на местните власти и др.

Демонстрационните проекти са насочени към сгради и сектори, които са типични за повечето общини и са характерни с високия си потенциал за енергоспестяване: сгради на здравеопазването, образованието и административното обслужване, панелни жилищни сгради, системата на уличното осветление, топлоразпределението и топлопотреблението. В проектите се демонстрират технически и организационни решения на съвременно технологично ниво. Целта на включването на тези проекти в програмата на ОМЕЕ е да се осигури достъп на общините от мрежата до информацията за протичането им и до опита на общините домакини на проекти за енергийна ефективност.

Техническа помощ за осъществяване на демонстрационни/учебни
енергийни обследвания на общински обекти
Във връзка с програмата на първия курс за обучение общински специалисти направиха анализ и проучване за енергопотреблението в общинските сгради и сектори, определиха потенциала за енергоспестяване, извършиха опростени енергийни обследвания, идентифицираха и оцениха съответните мерки за постигане на енергийна ефективност и разработиха бизнес план. Оценени бяха и очакваните икономии на средства и екологични ползи от осъществяване на проектите. За изпълнението на тези дейности те получиха техническа и консултантска помощ от страна на специалисти от ЕнЕфект, от международни и български консултанти. Общините Казанлък, Плевен, Карлово и Стара Загора обследваха училищни сгради, Габрово - административната сграда на общината, Русе- системата на уличното осветление.

Енергийното обследване на общинската болница ”Св. Иван Рилски” в община Горна Оряховица беше извършено по време на курса, но работата по тази задача продължи по-детайлно и след обучението във връзка със спечеления проект по програмата ЕкоЛинкс. Екип от ЕнЕфект в тясно сътрудничество с община Горна Оряховица и консултант Електротек Консептс (САЩ) разработи бизнес план, с който общината се представи пред ОББ и други финансови институции. Основната задача на проекта е намаление на енергийната консумация в болницата и съответно на разходите за енергия в бюджета на община Горна Оряховица. Техническият анализ показа, че предложените за изпълнение 9 комплексни технически мерки водят до икономия на 12,3% от консумираната електроенергия и 51,6% от консумираната топлоенергия (мазут), отнесено към базовата консумация на енергия. Значителен положителен резултат от изпълнението на проекта е очакваното намаляване на емисиите на парникови газове. В резултат от повишената ефективност на работа на системата и намаляването на топлинните загуби в сградата, емисиите на еквивалент въглероден двуокис от изгарянето на мазут и отделени при производството на консумираната електроенергия ще намалеят общо с 975 тона за година. Извършеният подробен технически и финансов анализ показва, че предлаганият проект е изгоден от финансова гледна точка и осигурява висока възвръщаемост на капитала в срок до четири години при всички сценарии за развитие, които бяха анализирани. Освен привлекателните финансови резултати, проектът предлага допълнителни материални и екологични ползи.

Техническа помощ за осъществяване на демонстрационни/учебни
енергийни обследвания на общински обекти в 8 общини
Във връзка с програмата на втория курс за обучение започна подготовката за избор на общински обекти, за които ще се извършат енергийни обследвания. Специалисти от ЕнЕфект посетиха общините, включени в тази група: Бургас, Варна, град Добрич, Котел, Омуртаг, Разград, Сливен, град Ямбол. Проведоха се срещи с общинските ръководства, разискваха се програмата и условията за обучение и бе направен предварителен оглед на общински сгради, подходящи за прилагане на енергийноефективни реконструкции.

Осъществяване на демонстрационен проект за повишаване
на енергийната ефективност на системата за улично осветление
в община Габрово - първи етап
Демонстрационният проект в Габрово съдържа две основни мерки за повишаване на енергийната ефективност на системата: подмяна на съ​щес​т​ву​ва​щи​те ос​ве​ти​тел​ни те​ла с по-ефек​тив​ни и оптимизация на ре​жи​ми​те на ра​бо​та. Първата мярка включва замяна на живачните лампи с натриеви лампи високо налягане и компактни луминесцентни лампи с по-малка мощност. Замяната се извършва след категоризация на улиците в съответствие с БДС 5504-82 и определяне на необходимите светлотехнически параметри на осветителните тела и мощността на лампите. След цялостната подмяна ще се реализират годишни икономии на енергия от 4700 MWh, или 283 000 USD. С реализацията на втората мярка ще бъдат постигнати икономии от 216 kW, или 26 000 USD.

През 2000 г. започна реализацията на фаза 1 на проекта, включващ подмяна на осветителните тела в северозападната част на Габрово. Общата сумарна инсталирана мощност при съществуващото състояние - 1 622 осветителя с живачни лампи, е 419 071 W. След окончателното проектно решение се извършва замяна на осветителите с живачни лампи с осветители с натриеви лампи високо налягане, при спазване на изискванията на стандарта за нивото и качеството на уличното осветление. Новото модернизирано състояние върху съществуващата стълбовна мрежа се реализира с 1 338 осветители, т.е. с 284 броя по-малко, което представлява намаление със 17.5 %. Новата инсталирана мощност на уличното осветление в резултат на проекта за енергийноефективната реконструкция е с 265 849 W по-малко от досегашната. Това е намаление на инста​лираната мощност с 63.44 % или 2.73 пъти.

След монтирането на новите осветители ще бъде реализирана икономия на енергия от 1117 MWh/год., или 70 500 щ.д./год.

Доставката на осветителните тела се финансира от НФООС и ГЕФ. В момента продължава монтажа на осветителните тела от Електроразпределение - клон Габрово. Информация за проекта в Габрово беше представяна неколкократно на различни семинари за общините и публикувана в бюлетина на мрежата

Разработване и пилотно прилагане на финансови механизми
в демонстрационни проекти за енергийна ефективност
Основният подход за финансиране на демонстрационните проекти е съфинансирането, т.е. участието на всички заинтересовани страни. Този подход гарантира успешното изпълнение на проектите. Важна предпоставка за неговото прилагане е добрата организация и координирането на действията. Чрез съфинансиране се осъществяват всички демонстрационни проекти в Габрово.

За изпълнението на демонстрационния проект в топлопотреблението в Габрово бе използван и механизмът за стимулиране на участието на потребителите. Тези потребители, които закупиха и инсталираха един термостатичен вентил на своите радиатори, получиха още един безвъзмездно. Този механизъм даде добри резултати. Подобен подход е възможен и за нуждите на други проекти.

ОБОБЩЕНА ОЦЕНКА НА ДЕЙНОСТИТЕ ЗА ПОСТИГАНЕ НА ЦЕЛ 2 
Основният проблем на българските общини в областта на енергийната ефективност е липсата на достатъчен брой добре разработени проекти и недостигът на средства от страна на общините за финансирането на тези проекти. Общините се нуждаят от техническа и консултантска помощ както при идентифициране на проекти за енергийна ефективност, така и при подготвяне на предложения за финансиране.

Техническата помощ за идентифициране на нови проекти за енергийна ефективност, която ЕнЕфект оказва на общините, е предимно по тяхна заявка и в рамките на проведеното обучение. За разработването на проектни предложения за финансиране е необходима по-голяма активност от страна на общините както при подбора и обработката на данни за потенциални обекти реципиенти, така и при подготовката на приемливи за банките проекти.

Повишаването на инвестиционната независимост на българските общини е стратегическа задача, по която ОМЕЕ трябва да продължи да работи съвместно с НСОРБ.

Проучването, свързано с уличното осветление, анализира проблемите на собствеността, поддържането и тарифите. Разработен бе пакет от предложения за промени на нормативната база, който бе обсъден от работната група по улично осветление. Подготвени бяха предложения за промени в действащите нормативни актове. Формирането на работна група за решаване на конкретен проблем на общините се доказа като добра форма.

През отчетния период продължи реалното изпълнение на демонстрационните проекти в Габрово. Резултати доказват потенциала на този тип проекти за икономия на енергия, но демонстрират и поредица от съпътстващи проблеми. Информация за проектите се разпространява сред общините-членки на ОМЕЕ. Досегашният ход на демонстрационните проекти дава основание да се планират дейности за обобщаване и публикуване на резултатите по подходящ начин. 
НАМАЛЯВАНЕ НА РАЗХОДИТЕ ЗА ЕНЕРГИЯ В БЮДЖЕТИТЕ НА ДОМАКИНСТВАТА 

Задача 3.1.
Разработване на проекти за модернизация
на топлофикационните системи в общините
Осъществяване на демонстрационен проект за повишаване
на енергийната ефективност на разпределението и потреблението
на топлинна енергия в Габрово
Проектът се състои от 3 инвестиционни пакета: “Сгради”, “Абонатни станции” и “Топлопреносна мрежа”. Предвидени са монтиране на разпределители на топлинна енергия и на термостатични вентили (ТРВ) по радиаторите, въвеждане на услугата “Топлинно счетоводство”, въвеждане на система за измерване на консумираната топлоенергия на ниво абонатна станция (АС), реконструкция на индиректни АС с въвеждане на системи за контрол и управление, подмяна на директни АС с индиректни, въвеждане на честотен преобразовател за мрежова помпа, подмяна на участък от топлопреносната мрежа с нови, предварително изолирани тръби. От проекта се очакват годишни икономии в размер на 367 400 USD при срок на откупуване от 3,6 години.

Наличието на разпределителите, които бяха монтирани през 1999 г., беше предпоставка за въвеждане на услугата “Топлинно счетоводство”, включваща отчитането на показанията на разпределителите и изготвянето на сметките на консуматорите. Въвеждането на системата доведе до обратно включване към централизираното топлоснабдяване на 112 абонати. Наличието на разпределители позволи през януари 2000 г. да бъде направено междинно отчитане на показанията и даде възможност на абонатите да се ориентират в консумацията си. Отчитането показа, че тези, които са правили ограничения, плащат значително по-малко, отколкото ако разпределението бе направено във функция на отопляемия обем.

През април и август 2000 г. бяха проведени две конкурсни процедури по реконструкция и подмяна на АС. За отоплителния сезон 2000-2001 г. бяха въведени в експлоатация 6 реконструирани индиректни АС и 3 директни АС бяха подменени с нови.

През лятото на 2000 г. ЕнЕфект съвместно с “Топлофикация Габрово” ЕАД проведе нова кампания за въвеждане на ТРВ при крайните консуматори чрез схема за целево стимулиране на потребителите, като при закупуване на един или повече ТРВ от “Топлофикация” те получиха още по един вентил безвъзмездно. Гражданите, получаващи енергийни помощи за топлоенергия, получават по 1 ТРВ безплатно. На разпределение по тази схема подлежат 2000 ТРВ. Към края на февруари 2001 г. общият брой на ТРВ в топлофикационната система е 7328 бр., или около 36% от оборудваните с разпределители радиатори.

През 2000 г. ЕнЕфект подпомогна “Топлофикация Габрово” ЕАД в разработването на Предложение за отпускане на безлихвен кредит от НФООС. То получи писма за подкрепа от РИОСВ - Велико Търново, ДАЕЕР, ЕнЕфект, Община Габрово.

Усвоените до края на 2000 г. инвестиции по този проект се равняват на около 330 хил. USD, като от тях участието на ГЕФ е 74.7 хил. USD (22.7%), на обитателите - 75.7 хил. USD (23%), на Топлофикация Габрово (ДАЕЕР) 178.8 хил.USD (54.3%).

Резултатите от мониторинга до момента показват, че експлоатацията на Битова топлофикация в сравнение с базовата 1996 г. е довела до икономии на топлинна енергия от 9.5% за 1999 г. и 29.9% за 2000 г. Този резултат се равнява на предотвратени емисии на парникови газове от 4950 тона CO2 еквивалент.

Информация за резултатите от проекта се разпространяват на работни срещи на мрежата, семинари и чрез информационния бюлетин ЕкоЕнергия.

Техническа помощ за осъществяване на демонстрационен проект
за повишаване на енергийната ефективност на потреблението
на топлинна енергия в Плевен
Проектът се изпълнява в рамките на холандската програма за сътрудничество със страните от Централна и Източна Европа и се финансира от холандското министерство на икономиката чрез държавната агенция SENTER. Изпълнителна агенция на проекта е Ameco Environmental Services, Холандия, в консорциум с група холандски компании и партньор от българска страна Центъра за енергийна ефективност ЕнЕфект. Домакин на проекта е “Топлофикация Плевен” ЕАД. Проектът, на стойност 420,000 EUR, е с продължителност 18 месеца (1 януари 2000 - 30 юни 2001 г.). За демонстрационни обекти са избрани 5 типови жилищни блока, 1 обединено детско заведение, Лозаровинарския техникум и общежитието към него, Картинната галерия. Проектът включва прилагане на енергийноефективните мерки в реални условия, сравнения на демонстрационния обект с избран еталон, наблюдение на резултатите от проекта, информационна кампания сред населението, разработване на финансова схема за повтаряне на проекта в други сгради и прилагане на подобен проект в други обекти на града, разпространение на опита в други топлофикационни дружества в България.

Първият етап на монтажните дейности приключи до средата на ноември 2000 г. Вторият етап ще обхване април - май 2001 г. Оборудването в първите четири типови блока беше инсталирано през есента на 2000 г., а в петия, който се ползва като контролен за оценка на постигнатите икономии, ще бъде монтирано след края на отоплителния сезон 2000 - 2001 г. на база реална консумация на топлоенергия. Резултатите от сравнението на 4-те типови жилищни блока с петия контролен блок показват, че e налице значителна икономия на топлоенергия - между 14% и 38% за периода декември 2000 - февруари 2001 г. Изключеният отопляем обем в демонстрационните жилищни сгради беше сведен до минимум. В техникума беше постигната реална икономия на средства, независимо от факта, че отопляемият обем през този отоплителен сезон беше увеличен. Значително бяха подобрени параметрите на БГВ, което повиши комфорта на учениците в общежитието.

Мониторинг на резултатите се провежда ежемесечно. След изпълнението на всички инсталационни дейности по проекта се очаква 30% икономия на енергия.

Задача 3.2.

Пропагандиране на мерки за енергийна ефективност
сред населението

Дейности в Габрово

Информационна кампания. През лятото на 2000 г. ЕнЕфект съвместно с “Топлофикация Габрово” ЕАД проведе чрез местните вестници, радио и телевизия кампания за пропагандиране въвеждането на термостатични вентили при крайните консуматори чрез схема за целево стимулиране на потребителите и насърчаване разумното използване на енергията. Кампанията бе придружена и от специален семинар на фирми “Данфос” и “Грундфос” за разясняване на възможностите за енергоспестяване чрез прилагане на индивидуално и групово регулиране на топлопотреблението и използване на енергийноефективни помпи.

В град Габрово е в ход демонстрационният проект “Реконструкция на жилищен блок за повишаване на енергийната ефективност”. В местната преса бе публикувана допълнителна информация за планираните енергоспестяващи мероприятия в демонстрационния жилищен блок, след което се проведе работна среща с обитателите на блока. В поредица от обяви бяха поканени местни фирми за участие в конкурс по оферти за изпълнение на уплътнението на дограмите в блока.

Информационна брошура за едропанелни жилищни сгради. През отчетния период беше съставена пилотна информационна листовка за демонстрационния жилищен блок в Габрово. За разясняване на дейностите по прилагане на енергоспестяващите мерки в жилищата, по входовете бяха поставени ламинирани информационни листове, а в пощенските кутии на всеки обитател - печатни листовки.

В информационните листовки са посочени и разяснени всички предвидени технически мерки , водещи до подобряване на ефективността на отоплителната система (поставяне на разпределители на топлинна енергия и термостатични вентили), намаляване на разходите на топла вода (ефективен душов разпръсквател), подобряване на топлофизичните характеристики на сградата (поставяне на отражателни екрани и уплътняване на прозорци/дограми), повишаване на ефективността на осветлението (всяко домакинство получи по 2 броя компактни луминесцентни лампи), автоматизация и регулиране на топлоподаването на ниво абонатна станция.

Информационна брошура за училищни сгради. Във връзка с изпълнението на демонстрационния проект Енергийноефективна реконструкция на училище “Отец Пайсий” в Габрово, през 2000 г. беше изработена и разпространена информационна брошура, предназначена предимно за ученици и учители, която разяснява ползата от извършваната реконструкция и начина, по който ще се намали потреблението на енергия. Разясняват се и въпроси от общ характер: Какво означава енергийна ефективност; Какви са предимствата на община Габрово като първата демонстрационна зона за енергийна ефективност в България; Защо трябва да пестим енергия; Какви резултати се очакват от приложените мерки. Брошурата разяснява и какво съдействие се очаква от всички ползватели на училищната сграда. Допълнително с учениците и учителите бе проведен семинар с прожекция на видеофилм за ролята на енергийната ефективност и свързаните с това екологични и климатични проблеми. Бяха предоставени информационни материали за ползване по време на учебния процес.

През отчетния период тази брошура беше предоставяна и на други общини, тъй като училищата се оказаха най-предпочитани проекти за прилагане на енергийно-ефективни мерки. Те са строени предимно по типови проекти и проблемите са сходни във всички общини.

Дейности в Плевен

Информационна кампания в Плевен. По проект “Енергийна ефективност при крайните потребители на централизираното топлоснабдяване в България”, който се изпълнява в Плевен, се предвижда сериозна информационна кампания за разпространяване на знания относно икономията на енергия със следните компоненти:

дипляна със съвети към обитателите в демонстрационните обекти как да експлоатират получените термостатични вентили. Брошурите бяха отпечатани и разпратени на обитателите през януари 2001 г.;

брошура, адресирана до потребителите на централизирано топлоснабдяване в Плевен и страната, с информация относно енергоспестяването и свързаните с него ползи - финансови, социални, екологични. В брошурата е заложена своеобразна игра - обитателите са поканени да споделят своето мнение и своите идеи относно методите и средствата за икономия на енергия. Най-добрите предложения, оценени от комисия, ще получат за награда енергоспестяваща компактна луминесцентна лампа или водоспестяващ душов разпръсквател. Към средата на март 2001 г. брошурите са отпечатани и тяхното разпространение е в ход;

рекламни постери, които ще бъдат разлепени на специално предназначените за реклама съоръжения в Плевен. Към средата на март 2001 г. постерите са отпечатани и тяхното разпространение е в ход;

предвидена е специална брошура, предназначена за ученици на възраст 10-12 години, която ще бъде разпространена в средния курс на плевенските училища. В нея е заложена възможността за групова работа на учениците в клас и събиране на предложения за икономия на енергия в ежедневието;

проектът беше представен посредством публикация в специ​али​зи​ра​ния бюлетин на Центъра за енергийна ефективност ЕнЕфект и Общинската мрежа за енергийна ефективност ЕкоЕнергия;

в пунктовете за плащане на сметките и в сградата на “Топлофикация Плевен” ЕАД са разкрити демонстрационни щандове, в които са изложени материали и компоненти за икономия на енергия, приложени на място в рамките на проекта;

открит е специален телефон, на който потребителите могат да получат информация за възможностите за енергоспестяване, както и за услугите, които се предлагат от топлооснабдителните агенти;

ходът на дейностите по проекта беше отразяван неколкократно под формата на пресконференции с участието на кмета на Плевен г-н Зеленогорски в местния и централния печат и от местните кабелни телевизии. Общинското ръководство оказа значителна помощ на работния екип в осъществяването на информационната кампания;

важен елемент от работната програма на проекта е разработването на доклад за дискусия, който да очертае бариерите пред проекти за енергийна ефективност, включващи същите енергоспестяващи мерки и възможните подходи за тяхното преодоляване.

Разпространение на резултатите сред топлофикационни дружества в страната. В самия край на проекта е предвиден семинар за оценка на резултатите и разпространението на натрупания опит сред останалите топлофикационни дружества в България. На него ще бъдат поканени представители на държавни институции, топлофикационни дружества, неформални сдружения, фирми, работещи като топлоснабдителни агенти, и др. На семинара ще бъдат дискутирани възможностите и пречките за създаване и функциониране на възобновяем фонд за финансиране на проекти за енергийна ефективност при крайните потребители.

Дейности в София

През 2000 г. Столичната община и Българският консултантски център с участието на специалисти от ЕнЕфект разработиха идеен проект “Обновяване на квартал 28 и блок 466 в жк Младост 4, София”. Проектът е изработен за нуждите на Столичната община в рамките на програмата на ПРООН за подобряване на условията на живот на социално слаби групи от населението в България. В раздел на програмата “Подобряване на енергийната ефективност” са представени мерките за икономия на енергия в отоплителната система и външната обвивка на сградата. Разработени бяха финансови механизми за реализация на проекта. Очаква се финансиране от ПРООН за изпълнение на предвидените енергийноефективни мерки.

ОБОБЩЕНА ОЦЕНКА НА ДЕЙНОСТИТЕ ЗА ПОСТИГАНЕ НА ЦЕЛ 3: 
Проектите за енергийна ефективност в топлофикационните системи се отразяват положително върху намалението на разходите на потребителите. Подкрепата на общините за тези проекти освен като пряк резултат в общинските обекти, води и до по-висока оценка на общинската политика.

Проектите за енергийна ефективност в топлофикационните системи на Габрово и Плевен доказват положителните ефекти от този род проекти за крайните потребители. Успехът на проектите се дължи до голяма степен на създаденото добро партньорство между различните участници в проектите и подкрепата на общините.

Ходът на проекта и резултатите от него получиха широка гласност както в средствата за масово осведомяване, така и в рамките на ОМЕЕ.

Резултатите от проведените информационни кампании доказват нуждата от широка гласност както за повишаване на информираността на населението, така и за подпомагане осъществяването на конкретни проекти. На базата на опита от проведените срещи и информационните кампании, разработените пилотни брошури, текущите резултати от демонстрационните проекти и опита на общини членки на мрежата е възможно да се проведе по- мащабна информационна кампания за пропагандиране на различни организационни и технически мерки за енергийна ефективност.

При проектите за обновяване на комплекси с едропанелни жилищни сгради международният опит е трудно приложим директно, тъй като за България условията са усложнени от обстоятелството, че ,от една страна, блоковите жилища имат много собственици, а от друга, липсва ефективна нормативна уредба за регулиране на условията за управление на този вид сгради.

ОРГАНИЗАЦИОННИ И ТЕХНИЧЕСКИ ПРЕДПОСТАВКИ ЗА ФУНКЦИОНИРАНЕ НА ОБЩИНСКАТА МРЕЖА ЗА ЕНЕРГИЙНА ЕФЕКТИВНОСТ
Задача 4.1.
Развитие на организационната структура на мрежата
Към м. април 2001 г. Общинската мрежа за енергийна ефективност ЕкоЕнергия има 31 общини членки. Към 23-те общини, учредили мрежата през 1997 г. - Белене, Благоевград, Бургас, Варна, Видин, Габрово, Горна Оряховица, Добрич, Златоград, Казанлък, Карлово, Котел, Монтана, Омуртаг, Пазарджик, Плевен, Разград, Русе, Сливен, Сливница, Стара Загора, Хасково и Ямбол, на Първата годишна конференция (1998) допълнително бяха приети Ботевград, Разлог и Свищов, а на Втората годишна конференция (2000) бяха приети за членове пет нови общини: Перник, Ловеч, Кърджали, Белоградчик и Велико Търново. 
Откриване на общински бюра за енергийна ефективност в общинските администрации в общините (втори етап)

За първи път в административната структурата на общините, членове на ОМЕЕ, през 1999 г. се създават и оборудват бюра за енергийна ефективност. Тези звена, функциониращи в рамките на общинската администрация, вече работят за управление на енергопотреблението в общините, за определяне възможностите за енергоспестяване, за разработване и реализиране на програми и проекти за енергийна ефективност. Бюрата се ръководят от общински служители, изрично посочени от кметовете чрез заявките за участие в ОМЕЕ. Те представляват общината в оперативната дейност на мрежата “ЕкоЕнергия” и приемат, обработват и разпространяват информацията, получена в общината чрез установените форми за връзка.

Първите 10 бюра за енергийна ефективност бяха открити и оборудвани през периода май 1999 г. - април 2000 г. в общините Габрово, Горна Оряховица, Карлово, Стара Загора, Благоевград, Плевен, Казанлък, Русе, Пазарджик, Монтана. От провеждането на Втората годишна годишна конференция на ОМЕЕ до края на 2000 г. бяха доставени компютри и открити бюра за енергийна ефективност в 11 общини: Сливен, Бургас, Перник, Омуртаг, Разград, град Добрич, Варна, Котел, Ямбол, Свищов, Белене. През периода януари - март 2001 г. бяха открити бюра за енергийна ефективност в 8 общини от мрежата, които получиха и компютърното оборудване: Ботевград, Велико Търново, Сливница, Видин, Белоградчик, Хасково, Златоград, Кърджали.

При откриването на бюрата за енергийна ефективност се осъществяват работни срещи в общините с кметовете и общинските отговорници за енергийна ефективност. При тези срещи се обсъждат конкретни дейности на общините за повишаване на енергийната ефективност и възможностите на ОМЕЕ да им окаже съдействие.

През отчетния период в някои общини се наложи смяна на общинския отговорник, но не във всички случаи бе осигурена приемственост между първоначалните и новите общински отговорници и този факт забави навременното изпълнение на някои задачи. 
Постепенно бюрата за енергийна ефективност се утвърждават като елемент от структурите на общинските администрации в общините членки. Разширява се кръгът от общински ръководители и специалисти, които навлизат в проблемите на енергийната ефективност и работят по тях.

Втора годишна конференция на общинската мрежа
Втората годишна конференция на ОМЕЕ се проведе на 3 и 4 април 2000 г. в Пазарджик. Основна цел на конференцията беше да анализира и оцени дейността на организацията през периода между двете конференции - от декември 1998 до април 2000 г., да приеме план за 2000 г. и да определи насоките за развитието й в бъдеще. Главните теми бяха насочени към създаване и провеждане на политика за енергийна ефективност на местно равнище, преодоляване на пречки при финансиране на дейности и проекти за енергийна ефективност в общините, обновяване на системите за улично осветление. Конференцията излезе със специална Декларация с предложения за решаване на посочените проблеми.

Конференцията се проведе в две тематични и една организационна сесия и семинар: (а) Енергийно планиране за устойчиво развитие на общините; (б) Финансиране на програми и проекти за енергийна ефективност; (в) Организационно заседание на Общото събрание на Общинската мрежа за енергийна ефективност. В Семинара бяха разгледани проблемите на уличното осветление в общините.

Общият брой на участниците беше 99, от които 42-ма представители на 23 общини от ОМЕЕ: кметове, зам.-кметове, общински отговорници по енергийна ефективност, специалисти от общините и от общинските съвети, както и представители на държавни институции и организации, отговорни и съпричастни към дискутираните проблеми. Присъстваха представители на донорските организации ПРООН и ААМР.

На конференцията бяха представени 23 общини членки на ОМЕЕ: Белене, Благоевград, Ботевград, Бургас, Варна, Габрово, Горна Оряховица, град Добрич, Златоград, Казанлък, Карлово, Котел, Монтана, Омуртаг, Пазарджик, Плевен, Разград, Русе, Свищов, Сливен, Сливница, Стара Загора, Ямбол. Отсъстваха представители от общините Видин, Разлог и Хасково. 
В рамките на организационното заседание на ОМЕЕ се обсъди и прие отчетът за дейността на мрежата през периода март 1998/99 г. и планът за дейността през 2000 г. Тези основни материали бяха предварително публикувани в брой №1 на информационния бюлетин “Екоенергия”. Събранието прие нов състав на Председателството. За председател на мрежата бе избрана община Стара Загора (кмет д-р Е. Желев), за зам.- председател - община Горна Оряховица (кмет Никола Колев), за членове - община Карлово (кмет Желязко Домусчиев), Габрово (кмет Богомил Белчев), Пазарджик (кмет д-р Иван Колчаков) и Центъра за енергийна ефективност ЕнЕфект (изпълнителен директор арх. Здравко Генчев). 
За добра работа бяха наградени пет общински отговорници за енергийна ефективност: инж.Моско Москов (Горна Оряховица), инж.Тодор Терзиев (Русе), инж. Станимир Гутев (Стара Загора), инж. Кирил Видолов (Варна) и инж. Христо Пенев (Плевен).

Приети бяха нови членове на мрежата - общините Перник, Ловеч, Кърджали, Белоградчик и Велико Търново. 
Общото събрание възложи на Центъра за енергийна ефективност ЕнЕфект, в качеството му на Секретариат на ОМЕЕ, съгласувано с ръководството на НСОРБ да предостави Декларацията на Втората годишна конференция на ОМЕЕ на всички заинтересовани институции, като следи за реализирането на направените предложения и информира ръководствата на общините членки.

Общото събрание даде висока оценка за работата на Секретариата на Общинската мрежа за енергийна ефективност, чиито функции се изпълняват от Центъра за енергийна ефективност ЕнЕфект.

Решенията и Декларацията на конференцията бяха изпратени на МОСВ, ДАЕЕР, ДАЕЕ, МРРБ, МФ и други държавни институции. Основните моменти от тях бяха включени в предавания на Българското национално радио, програма “Христо Ботев”.

Периодичен тримесечен информационен бюлетин на общинската мрежа ЕкоЕнергия
До Втората годишна конференция ОМЕЕ разпространяваше своята дейност основно чрез информационния бюлетин ЕкоЕнергия, който излизаше четири пъти в годината на български и английски език и се получаваше безплатно от 370 абоната в България и 335 в чужбина. Броевете 4/1999 г. и 1/2000 г. са отпечатани заедно и са обявени като брой 2000 с основна тема “ЕкоЕнергия - на прага на третото хилядолетие”. Бюлетинът съдържа информация за дейностите за повишаване на енергийната ефективност в общините от ОМЕЕ, за конкретни общински проекти, за проблемите, успехите и натрупания опит при тяхното изпълнение от общините, както и отчета за дейността на ОМЕЕ за 1999 г. и плана за 2000г. Започна публикуването на бюлетина и в страницата на ЕнЕфект в Интернет. През 2001 г. ЕкоЕнергия ще придобие нов вид и ще има и електронен вариант.

Обмен на опит между общините от мрежата и със сродни организации
от страната и чужбина

Координиране с общински мрежи в България. През отчетния период Общинската мрежа продължи да поддържа активно контактите си с други организации и да търси възможности за осъществяване на съвместни дейности и проекти. Особено важно е сътрудничеството с НСОРБ. То се осъществява главно чрез представителите на общините, които са едновременно членове на Националното сдружението и на мрежата, но също така и чрез контакти, инициирани от Секретариата. Съвместно с Черноморския регионален енергиен център ЕнЕфект инициира новия международен проект за Югоизточна Европа ”Регионална мрежа за ефективно използване на енергийните и водните ресурси (RENEUER)”, организира международна конференция на тази тема през 2000 г. и продължи активна съвместна дейност през отчетния период. Проява на това сътрудничество бе и съвместното участие в работна мисия на експертна група по проекта RENEUER и посещения в Хърватия, Македония и Румъния.

Бяха осъществени връзки и с други организации и институции, работещи в сферата на енергийната ефективност, местното самоуправление и опазването на околната среда, като Асоциацията на Дунавските общини, Регионалния екологичен център - България, фондация ТАЙМ-екопроекти, Националното сдружение Екогласност, Енергийния център - София и др.

Центърът за енергийна ефективност ЕнЕфект установи контакти с 10 регионални сдружения на общини в България и ги покани официално да се присъединят като асоциирани членове на ОМЕЕ ЕкоЕнергия по време на Третата годишна конференция.

Разпространяване на информация. Събраната и обработената информация от проучвания на ЕнЕфект за сродни организации в чужбина ще продължи да се разпространява, но вече в електронен формат.

Връзки със сродни организации в чужбина. Първите контакти на Общинската мрежа с европейската мрежа “Енергийни градове” беше установена по време на Първата годишна конференция чрез участието на нейния директор г-н Жерар Манян. Осъществена беше активна съвместна дейност с холандската агенция по енергията и околната среда Novem при разработването на модел на общинска енергийна политика, който вече е приложен в някои български общини.

Проучен бе и опитът на Холандия с програмата SCORE, в рамките на която се работи за повишаване на енергийната ефективност на местно равнище в страни от Централна и Източна Европа. Започна изпълнението на проект и за България. Поддържат се контакти с Международния съвет за местни инициативи по околната среда ICLEI.

Международните контакти се засилват и чрез развитието на проекта Регионална мрежа за ефективно използване на енергийните и водните ресурси (Reneuer), като съвместна инициатива между България, Хърватия, Македония, Румъния, Босна и Херцеговина и Югославия.

Среща в Прага по MUNEE. В края на Септември в Прага бе проведена Начална среща на участниците в нова инициатива на ААМР - Общинска мрежа за енергийна ефективност (MUNEE). Изпълнителна агенция на инициативата ще бъде Алиансът за икономия на енергия (АИЕ) - най-голямата неправителствена организация, работеща в областта на енергийната ефективност от САЩ.

Цел на тази инициатива е да се разработят и осъществят иновационни политики за енергийна ефективност, да се определят бариерите, пречещи за тяхното прилагане и да се предложат пътища за преодоляването им, да се засили капацитетът на регионалните и общинските участници за разработване на общински енергийни стратегии, за идентифициране и разработване и проекти, както и за привличане на инвеститори за тях. В тази инициатива ще участват страни от четири региона: Централна Европа, Югоизточна Европа, Балтийски страни и страните от бившето ОНД. 

От страна на ЕнЕфект в срещата участваха арх. Здравко Генчев и Павел Манчев, които представиха ЕнЕфект и вижданията си относно стратегията на новата инициатива. Дадени бяха и конкретни предложения във връзка с осъществяването на целите на инициативата в страните от Югоизточна Европа. В резултат на активното участие както по време на срещата, така и в подготвителния период за нея, инициаторите на MUNEE решиха ЕнЕфект да бъде координатор за страните от Югоизточна Европа. 

Работни срещи, конференции, семинари. През отчетния период Общинската мрежа за енергийна ефективност чрез своя Секретариат, ЕнЕфект, организира както самостоятелно, така и съвместно с други организации работни срещи, регионални семинари с международно участие, конференции. Участва в националната среща на НПО, работещи в сферата на околната среда и устойчивото развитие, на годишното общо събрание на НСОРБ.

От 11 до 13 октомври 2000 г. в Пазарджик се проведе честване на Деня на българската община. Бяха поканени и представители от ЕнЕфект, които представиха на кръгла маса информация за програмите на донорските организации, по които се изпълняват проекти в общините. 

Работната среща за обсъждане на проектния документ на Програмата СКОР за България се проведе на 9 ноември 2000 г. в София. Тя беше организирана от Холандската агенция по енергия и околна среда НОВЕМ и ЦЕЕ ЕнЕфект. Участваха представители от общините членки на ОМЕЕ: Сливен, Габрово, Горна Оряховица, Кърджали. Бяха проведени дискусии по следните теми: съществуващо положение относно политиката, инструментите и организациите за енергийна ефективност, бариери пред икономията на енергия, източници на информация, обща характеристика на енергоснабдяването и енергопотреблението, екологични аспекти на енергийния сектор, разработване на стратегически планове. Проблемите бяха групирани и обсъдени на стратегическо ниво, институционално ниво, финансови бариери, технически проблеми и проблеми на квалификацията и съзнанието. Беше подложен на обсъждане проектният документ за България, неговата структура и се определиха приоритетните теми, към които може да се насочи програмата СКОР за България. 

На 20 февруари 2001 г. в Холандия се проведе семинар, на който бяха докладвани резултатите от разработката от 5 източноевропейски страни: България, Унгария, Латвия, Полша, Румъния. Проектът за България, осъществен в рамките на програма SCORE, беше докладван от арх.Здравко Генчев, изпълнителен директор на ЕнЕфект, член на Председателството на ОМЕЕ.

На 22 ноември 2000 г. в Стара Загора се проведе годишна конференция на Регионалната асоциация на общини “Тракия” на тема: “Енергийна ефективност- състояние и перспективи за българските общини”. Пет общини от общо 26 общини членки на РАО “Тракия” са членове и на ОМЕЕ: Казанлък, Карлово, Сливен, Стара Загора, Ямбол. Д-р Евгени Желев, кмет на Стара Загора, председател на ОМЕЕ, беше е избран за председател на Асоциацията. Тези обстоятелства предполагат условия за активно сътрудничество. Представители на ЕнЕфект участваха с доклади, представящи Общинската мрежа за енергийна ефективност и някои положителни практики при изпълнение на общински проекти за енергийна ефективност.

По време на Годишната конференция на РАО “Тракия” се проведе среща на председателството на ЕкоЕнергия с представители на ААМР от Вашингтон. В срещата от българска страна участваха кметове и заместник кметове от общините Стара Загора, Перник, Пазарджик, Горна Оряховица, Казанлък, Раднево. ААМР бе представена от Робърт Айкърт - директор на департамент Енергия и инфраструктури, Робърт Арчър - зам.-директор на същия департамент и Айра Бирнбаум - ръководител на отдел Енергийна ефективност и глобални промени в климата. В срещата участваха и представители на ЕнЕфект. Представителите от общините запознаха гостите с главните проблеми на общините, свързани с намаляването на общинските енергийни разходи. Посочена бе силната необходимост от подпомагане на общините при разработването на общински стратегии за енергийна ефективност, на база на които да се разгърне планирана целенасочена дейност по реализиране на конкретни проекти за енергийна ефективност. Отбелязани бяха и редица проблеми от законодателен и финансов характер. Представителите на ААМР коментираха проблемите, представени на срещата, и запознаха присъстващите с предстоящи инициативи, които Агенцията планира в областта на енергийната ефективност за България и региона.

Годишната конференцията на Асоциацията на Дунавските общини, проведена в Русе през м. декември 2000 г. вкючи в програмата си темата за общинското енергийно планиране като предпоставка за устойчиво развитиe, която беше представена от арх. Здравко Генчев, изпълнителен директор на ЕнЕфект.

Задача 4.2

Усъвършенстване на техническите предпоставки за дейността на мрежата

Инсталиране на компютърни системи и програмни продукти
в общинските бюра за енергийна ефективност
В рамките на проекта “Стратегия за намаляване на емисиите на парникови газове чрез енергийна ефективност. Демонстрационна зона за енергийна ефективност в Габрово, Република България”, финансиран от Глобалния екологичен фонд чрез Програмата на ООН за развитие, на 30 общини от ОМЕЕ се предоставят компютър, лазерен принтер, факс-модем и съответни програмни продукти. Оборудването е предназначено за работа на общинските отговорници за енергийна ефективност за изграждане на компютърна мрежа, на информационна база данни, за осъществяване на комуникация и за разпространяване на информация. Освен основните програмни продукти, общините вече получиха и програма за наблюдение на енергопотреблението в общинските обекти.

От провеждането на Втората годишна годишна конференция на ОМЕЕ до края на 2000 г. бяха доставени компютри и открити бюра за енергийна ефективност в 19 общини: Сливен, Бургас, Перник, Омуртаг, Разград, град Добрич, Варна, Котел, Ямбол, Свищов, Белене, Ботевград, Велико Търново, Сливница, Видин, Белоградчик, Хасково, Златоград, Кърджали.

Компютърна мрежа за обмен и разпространяване на информация
в и извън мрежата; връзки с електронна поща и Интернет

Първата група общини, включени в компютърна мрежа за обмен и разпространяване на информация бяха Благоевград, Бургас, Варна, Габрово, Горна Оряховица, Казанлък, Карлово, Монтана, Пазарджик, Плевен, Русе, Сливен, Стара Загора, Ямбол. На бюрата бе предоставена платена едногодишна връзка и 120 часа достъп до Интернет и e-mail адрес. Общинските ръководства съдействаха за изграждане на мрежата за електронна комуникация чрез осигуряване на необходимите телефонни линии.

Обучение на общинските отговорници за работа с новосъздадената
компютърна мрежа
С предоставянето на компютърното оборудване и инсталирането на софтуер за информационната система за енергопотреблението общинските отговорници получават и първоначални инструкции за работа със системата и за събирането на информацията. Организирано обучение за общинските отговорници не бе организирано през отчетния период поради забавянето на изграждането на самата мрежа.

С цел да се подпомогне работата на общинския отговорник за енергийна ефективност специалисти на ЕнЕфект посетиха допълнително някои бюра за енергийна ефективност (Сливен, Бургас, град Ямбол, град Добрич, Варна, Монтана, Разград, Плевен, Благоевград, Карлово, Казанлък, Монтана). 

Информация за Общинската мрежа за енергийна ефективност в Интернет. Обособени секции в страницата за общините, членки на мрежата 

През отчетния период беше създадена страница на ОМЕЕ “ЕкоЕнергия” в Интернет на адрес: http://www.eсoenergy-bg.net.

Освен общата информация за мрежата, всяка община ще бъде индивидуално представена със специфична информация. Планира се част от информацията от системата за енергопотреблението да бъде представена в страницата. 

ОБОБЩЕНА ОЦЕНКА НА ДЕЙНОСТИТЕ ЗА ПОСТИГАНЕ НА ЦЕЛ 4
През отчетния период са открити и комплектувани 30 бюра за енергийна ефективност. Те вече се утвърждават като елемент от структурите на общинските администрации в общините членки. Разширява се кръгът от общински ръководители и специалисти, които навлизат в проблемите на енергийната ефективност и работят по тях.
Най-значими събития в организационния живот на мрежата остават годишните конференции. За първи път, като съпътстващо мероприятие на Третата годишна конференция, се организира изложба и представяне на продукти и фирми в областта на енергийноефективни материали. 
Нов момент в организационната структура на мрежата е разширяването й чрез поканата за участие като асоциирани членове на регионалните сдруженията на общините в България. Това налага да се гласуват промени във временните правила на мрежата. 
Сътрудничеството на Секретариата с други неправителствени организации създаде допълнителни възможности за организиране на полезни прояви в различни региони. Представители на общините членки на ОМЕЕ, и особено общинските отговорници за енергийна ефективност, винаги бяха канени на семинари, работни срещи, конференции.

Необходимо е да се повишават компютърните умения на общинските отговорници и да се активизират връзките им със Секретариата на мрежата. Очаква се общинските ръководства да съдействат за изграждането на мрежата за електронна комуникация.

Предоставеното компютърно оборудване на общинските бюра създава предпоставки за използване на съвременни технологии за управление на енергопотреблението в общините и за осъществяване на връзки между участниците в мрежата и външни (български и чуждестранни) партньори. ОМЕЕ придобива национален и международен авторитет. 
Публикуването на страницата на мрежата в Интернет е една нова възможност за съвременна комуникация и обмяна на информация между общините. 

